সমরেশ একটু ফ্রেশ হয়ে নিয়ে ওদের এক এক করে ডাকল। যে ছেলেটি চাকরির জন্য এসেছে তার নাম অম্লান। বাঁকুড়া জেলায় ওর বাবার একটি রাইস মিল ও একটি ইঁটভাটা আছে। ছেলেটি জানাল সে বরাবরই পড়াশোনায় ভালো। এখন এম.বি.এ. পড়ছে এবং সেই সাথে চাকরির চেষ্টাও চলছে। অম্লান জানাল, মাঝে মাঝে দাসবাবুর একজন ভাইকে সে আসতে দেখেছে। দাসবাবুর চেহারার সাথে খুব মিল আছে। একদিন সন্ধেবেলায় সে দাসবাবুর সাথে তাঁর সেই ভাইয়ের ঝগড়া শুনতে পেয়েছিল। দাসবাবুর ভাই বলছিল, "তুমি আমাদের সবাইকে ঠকিয়েছ! সমস্ত সম্পত্তি তুমি একাই আত্মসাৎ করেছ। এমনকি ওই লক্ষ্মীমূর্তিটাও তুমি নিজের কাছে রেখে দিয়েছ, যেটা আমাদের যৌথপরিবারের সংসারের মঙ্গলের প্রতীক ছিল। আজ তাই তুমিই সব থেকে ভাল আছ!"